文天祥
赠莆阳卓大著顺宁精舍三十韵
人生天地间，一死非细事。
识破此条贯，八九分地位。
赵岐图寿藏，杜牧拟墓志。
祭文潜自撰，荷锸伶常醉。
此等蜕浮生，见解已不易。
齐物逍遥游，大抵蒙庄意，圣门有大法，学者必孔自。
知生未了了，未到知死地。
原始则返终，终始本一致。
后来得西铭，精蕴发洙泗。
吾体天地塞，吾气天地帅。
一节非践形，终身莫继志。
舜功禹顾养，参全颖锡类。
伯奇令无违，申生恭不贰。
圣贤当其生，无日不惴惴。
彼岂不大观，何苦勤兴寐。
吾顺苟不亏，吾宁始无愧。
人而有所忝，旷达未足智。
卓哉居士翁，方心不姿媚。
蒙谗以去国，七年无怨怼。
风雨三间茅，松楸接苍翠。
斯丘亦乐哉，未老先位置。
宇宙如许大，岂以为敝屣。
当其归去来，致命聊自遂。
天之生贤才，初意岂无为。
民胞物同与，何莫非己累。
君方仕于朝，名高贵所萃。
乾坤父母身，方来日川至。
西铭一篇书，顺事为大义。
请君观我生，姑置末四字。